KRONIKA OBCE BZINY ROK 2016

Starosta obce: PhDr. Ján Beňuš

Poslanci OZ:

* Jana Dulíková
* Ing. Janka Marettová
* Ján Pšenák
* Ing. Milan Duraj
* Jozef Brtoš
* Ing. Marek Jakubjak
* Mária Danková

Hlavný kontrolór obce: RNDr. Mária Varmusová

Zasadania Obecného zastupiteľstva:

* 29.02.2016
* 27.05.2016
* 09.09.2016
* 02.12.2016

Akcie a aktivity obce:

* 01.01.2016

Privítanie Nového roku – tradičné stretnutie obyvateľov obce pred kultúrnym domom , prianie všetkého dobrého od starostu obce spolu s prípitkom.

* 02.01.2016

IX. ročník Prechodu Bzinským chotárom. V sobotu 2. januára 2016 sa v našej obci konal už 9. ročník tradičného prechodu Bzinským chotárom. Odvážlivci sa stretli o 10-tej hodine pri kultúrnom dome. Po prezentácii a občerstvení  pohárikom hriateho, privítal účastníkov prechodu starosta obce Bziny a jeden zo spoluautorov myšlienky prechodu chotárom p. Hunčaga. Minútou ticha si uctili ďalšieho spoluautora tohto pekného nápadu – p. Dulíka, ktorý sa tohoročného prechodu už žiaľ nedožil. Potom sa všetci účastníci  vydali po pripravenej trati.  Trasa bola výborná a počasie nám prialo. Mierne mrzlo a nefúkalo – to všetko zabezpečilo, že podmienky boli vynikajúce. Len ten sneh nám trošku chýbal . Zato sme však mali nádherné výhľady a slniečko svojimi lúčmi na nás nešetrilo. Nálada bola počas celej akcie super. Po ceste bol pripravený ohník, kde sme si mohli opiecť slaninku, špekačky a pohostiť sa navzájom. Do nálady hral Lukáš Záhora na harmonike a zaspievali sme si aj vianočné koledy.  
Na záver bolo v kultúrnom dome pripravené pre všetkých účastníkov pohostenie - chutná kapustnica a varené vinko na zahriatie. Tento rok sa prechodu Bzinským chotárom zúčastnilo okolo  80 ľudí.

* 02.01.2016

Detský prechod Bzinským chotárom KC Bziny zorganizovalo prechod aj pre naše deti.

* 06.01.2016

Trojkráľový šachový turnaj VII. Ročník Memoriálu Floriána Kozáka – pravidelne usporiadavaný šachový turnaj Dňa 6. 1. 2016 sa už tradične v našej obci konal  Memoriál Floriána Kozáka v šachu. Tento rok sa uskutočnil už jeho siedmy ročník. Turnaj sa konal v nových priestoroch komunitného centra.   
Účastníci podali výkony na hraniciach svojich najlepších možností a snažili sa dosiahnuť čo najlepší výsledok. za čo im patrí naše poďakovanie.  
Víťazom srdečne blahoželáme a tešíme sa na ďalší ročník.

Výsledky:

1. Konfala     3 body

2. Vrtich        2 body  
3. Grznár      1 bod   
4. Kuna         0 bodov

* 15.01.2016

XI. ročník Bzinského plesu

V piatok 15. 01. 2016 sa v Komunitnom centre Bziny uskutočnil 11. ročník Bzinského plesu.  164 hostí privítal starosta obce Bziny PhDr. Ján Beňuš. Ako už býva zvykom, každému páru hneď po privítaní odovzdal drobný spomienkový predmet na túto milú udalosť. Tento rok to bolo krásne perníkové srdce. Ples mal už tradične vysokú úroveň a o jeho neopakovateľnú atmosféru sa postarali organizátori, účinkujúci mladí heligonkári z Beňadova aj zúčastnení hostia. Tí v priebehu plesu ukázali, že sa vedia dobre zabávať. Veľmi nás teší, že v konkurencii plesov sa nám darí držať svoje pevné miesto. Za to vďačíme Vám - našim hosťom, priateľom, známym  a hlavne sponzorom.  Veríme, že program plesu a jeho atmosféra prispela k zviditeľneniu našej obce a milé stretnutia s priateľmi a známymi boli pre Vás príjemným zážitkom a udalosťou, na ktorú sa nezabúda. Usporiadať ples je tvrdým orieškom, ale sme radi, že sa nám to podarilo  zvládnuť.

* Január 2016

Farský ples

* 21.01.2016

Meranie zrakovej ostrosti – v knižnici KC si mohli dať občania zmerať zrak a aj objednať nové okuliare

* Január 2016

IV. ročník štvorhier v stolnom tenise OŠK Bziny Obecný športový klub Bziny spolu s OU Bziny a OZ Chuť žiť Bziny usporiadal  v krásnych priestoroch prestavaného kultúrneho domu v Bzinách 4. ročník štvorhier v stolnom tenise .  Turnaj je zaujímavý v tom, že sa hrajú  len štvorhry. Turnaja sa zúčastnilo 14 dvojíc, 2 dvojice sa ospravedlnili  pre nemoc a prac. povinnosti. Mimo hráčov z  Oravy boli účastníkmi  turnaja aj hráči z Novej Dubnice, Trenčianskej Teplej a Belej nad Cirochou  pri Snine. Turnaj zahájil starosta obce Ján Beňuš a minútou ticha si účastníci turnaja  uctili pamiatku zosnulých spoluhráčov Cyrila Krkošku a Jožka Duraja. Predseda OŠK Bziny Beňuš Peter privítal účastníkov turnaja a oboznámil ich s organizáciou turnaja. Hlavbný rozhodca Jozef Pšenák upresnil systém a pravidlá turnaja. Turnaj sa hral vo veľmi dobrej a priateľskej atmosfére, už tradične s dobrou kapustnicou, ktorá sa utužila slivovičkou a dobrým vínkom.

Poradie turnaja:

1.      Tutura Marek – Maretta Venanc  (JC Trenčianska Teplá, OŠK Bziny)

2.      Dráb Ján         - Brečka Pavol       (Belá n. Cirochou, Roháče Zuberec)

3.      Bartoš Pavol   - Sklarčík Karol     (OŠK Lokca)

4.      Tutura Filip – Snovák Michal    (OŠK Bziny, TJ Dolný Kubín)

5.      Jozef Pšenák   -  Záhora Roman   (OŠK Bziny)

6.      Solár Mário     - Beňuš Ján            (OŠK Bziny)

7.      Jašica Milan st.- Mišánik Jozef      (OŠK Hruštín)

8.      Prekop Štefan – Machciníková Iveta (MKST Nová Dubnica)

9.      Antušák Dušan- Kormaňák Karol  (TJ O. Lesná, TJ Tatran Krušetnica)

10.  Borsík Eduard  - Škerda Dušan      (Roháče Zuberec)

Dvojice umiestnené na 1. až  4. mieste  boli odmenení pohárom a diplomom, medailou a vecnými cenami. Všetci  účastníci turnaja dostali pamätný list od OU Bziny OZ Chuť žiť.

* 07.02.2016

Detský karneval

* Fašiangová návšteva v domove dôchodcov

Fašiangy predstavujú obdobie od Troch kráľov do Popolcovej stredy, posledné dni pred pôstom, ktoré sú  vyvrcholením prechodného obdobia medzi zimným a jarným cyklom. Deti z Komunitného centra Bziny počas polročných prázdnin ukázali, že dokážu svoju radosť rozdávať iným.  Sami si pripravili fašiangový program a vystúpili s ním v Domove sociálnych služieb pre seniorov v Dolnom Kubíne. Program sa seniorom veľmi zapáčil a sami sa zapojili nielen do spevu oravských pesničiek, ale aj zahrali na harmonike. V závere by som chcela  všetkým deťom, ktoré si našli chvíľu na stretnutie s dôchodcami, poďakovať za ich snahu, čas a chuť potešiť tých, ktorí to veľmi potrebujú.

* 13.02.2016

Výročná členská schôdza DHZ Bziny

* 17.02.2016

Stretnutie občanov s predstaviteľmi strán SMER –SD pred komunitným centrom.

* 29.02.2016

Slávnostné odovzdanie hasičského auta

Podpredseda vlády SR a minister vnútra SR Robert Kaliňák odovzdal hasičské vozidlo starostovi Obce Bziny PhDr. Jánovi Beňušovi a predsedovi Dobrovoľného hasičského zboru Bziny Ing. Petrovi Jakubjakovi. Bzinským hasičom sa v pondelok 29. februára 2016 o 18:45 hod. splnil veľký sen. Podpredseda vlády SR a minister vnútra SR Róbert Kaliňák vykonal slávnostné odovzdanie hasičského  vozidla Iveco Daily starostovi Obce Bziny PhDr. Jánovi Beňušovi  a predsedovi Dobrovoľného hasičského zboru v Bzinách Ing. Petrovi Jakubjakovi.. Starosta obce Bziny pánovi ministrovi Róbertovi Kaliňákovi  zo srdca poďakoval  za tento dar. Nezabudol spomenúť hlavne naplnenie veľkého sna bzinských  hasičov, ale aj sna samotného starostu. Do života privítal nové hasičské auto aj miestny duchovný otec Mgr. Štefan Saloka . Po slávnostnej ceremónii nastalo samotné skúšanie auta Iveco – Daily  dobrovoľnými bzinskými hasičmi a ostatnými obyvateľmi obce Bziny. Bzinskí hasiči prijali auto s veľkou radosťou a niektorí aj so slzami v očiach,  pretože  sú to hasiči s krédom „Nie sme hasiči pre zlaté sekerky, krásne prilby a pre vyžehlené uniformy, ale sme hasiči svojím srdcom“.

* 05.03.2016

Voľby do NR SR

Výsledky volieb do NR SR v obci Bziny,

Počet zapísaných voličov:     438

Počet zúčastnených voličov: 332

Počet platných hlasov:           327

Strana:                                                počet hlasov

č.1 Strana TIP                                         1

č. 3 OĽANO-NOVA                               38

č. 6 SME RODINA - Boris Kollár         5

č. 10 VZDOR - strana práce                 1

č. 12 SNS                                                 65

č. 14 KSS                                                 8

č. 15 SDKU-DS                                     9

č.16 SMER-SD                                       49

č. 17 KDH                                               47

č. 19 Kotleba-ĽS Naše Slovensko   66

č. 20 SIEŤ                                               13

č. 23 SaS                                                 25

* Obec začala jednania s vysporiadaním pozemkov pod cintorínom s p. Kršákovou Máriou
* Obec zriadila elektronickú schránku
* 07.03.2016

Turnaj starostov a kňazov spišskej diecézy

* 16.04.2016

III. Ročník Bzinského pedála

Už tretí ročník Bzinského pedála je úspešne za nami. V sobotu 16. apríla 2016 o 10.00 hod. sme v Bzinách odštartovali III. ročník Bzinského pedálu. Radi sme privítali všetkých  nadšencov cyklistiky, ktorí oprášili svoje dvojkolesové tátoše. Hlavným organizátorom bol náš spoluobčan Miloš Grznár, spolu s predstaviteľmi  obce.

Počasie nám prialo a slniečko svietilo, ako keby sme ho mali objednané. Naše podujatie bolo pohodové a dosiahnuť najlepší čas v cieli, vôbec nebolo jeho zmyslom. Zmyslom bola skôr podpora a motivácia všetkých, ktorí radi jazdia na bicykli. Nakoľko sa na podujatí stretli dlhoroční nadšenci cyklistiky aj úplní amatéri, na výber bolo niekoľko rôznych trás. Najkratšia trasa končila v Pucove, kde bol všetkým účastníkom ponúknutý teplý čaj, niečo malé na zahryznutie a a šišky a kysnuté buchty z Pucovskej kuchyne.

Na Bzinskom pedáli bolo zaregistrovaných cca 50 účastníkov. Podujatia sa zúčastnili cyklisti nielen z rôznych kútov Oravy ale aj  z celého  Slovenska. Starostovia obcí Bziny, Pucov, Medzibrodie a Oravský Podzámok sa opäť aktívne zapojili do spolupráce s obcou Bziny.

Každý účastník Bzinského pedála dostal pamätný list s podpisom starostu obce Bziny. Kto mal záujem, mohol si na pamiatku kúpiť tričko s logom podujatia. Výborný bol aj nápad s burzou cyklo vecí, kde si mohli cyklisti doplniť náhradné diely na svoje tátoše. .Po príchode do cieľa boli všetci cyklisti pohostení výborným gulášom, ktorý padol každému účastníkovi vhod. Na akcii vypomáhali občania zo Bzín, ale zapojili sa aj aktívni dobrovoľníci VŠ ZaSP.

A na záver sa ešte patrí poďakovať:

* Najskôr chceme poďakovať garantom podujatia - M. Grznárovi a starostovi obce Bziny,  za zorganizovanie III. ročníka Bziniského pedálu
* Naše poďakovanie za spoluprácu patrí aj OR PZ v Dolnom Kubíne.
* Poďakovanie patrí aj Ing. M Sojčákovi, Mgr. M. Janotovi, Ing. J. Vraňákovi, Bc. Rastislav Suroviak - starostom vyššie spomenutých obcí, ktorí vyjadrili pochopenie pre našu akciu a ochotu spolupracovať.
* Poďakovanie patrí sponzorom podujatia – firme Aktual Optik, pánovi V. Šindlerovi a obciam Bziny, Medzibrodie, Pucov, Pribiš a Pokryváč.
* Poďakovanie patrí aktívnym cyklistom, ktorí prišli podporiť dobrú myšlienku a v rámci toho odolali túžbe šliapnuť do pedálov a ujsť peletónu už za prvou zákrutou
* Vďaka patrí aj všetkým ostatným účastníkom podujatia, ktorí sa rozhodli stráviť deň s nami.
* Tiež ďakujeme za výborný guláš našim cezpoľným kuchárom Jozefovi a terke Felcanovcom.
* A nakoniec aj všetkým nemenovaným spolupracovníkom, ktorí sa podieľali na úspešnom priebehu podujatia.
* 30.4.2016

Stavanie mája

Stavanie májov má dlhú históriu nielen na Slovensku. Máje ako kultúrny jav boli známe už v antike, ako symboly ochrany pred zlom a chorobami. Aj v Nemecku sa stavali stromy na 1. mája pred kostol, radnicu, pred domy popredných mešťanov ako prejav úcty a žičlivosti. Odtiaľ už nebolo ďaleko k myšlienke postaviť máj aj pred dom obdivovaného dievčaťa. A tak mládenci stavali máje dievčatám, aby boli pekné, štíhle a zdravé.

Najromantickejšie podujatie jari sa síce trochu zmenilo, ale je populárne aj dnes. Dnes sa tradícia stavania májov presunula skôr na námestia a verejné plochy. Ani obyvatelia Bzín nezabúdajú na svoje tradície, a tak 30. apríla 2016 pred obecným úradom spoločne privítali "mesiac lásky" stavaním Mája, ktorý je už oddávna symbolom lásky, sviežosti a života. Krásne počasie prilákalo dosť zvedavých divákov. Stavanie Mája symbolicky zahájil starosta obce. Najväčšiu úlohu však mali hasiči, ktorí celé podujatie pripravili. Postaviť vysoký Máj nie je jednoduché, ale miestni hasiči , spolu s mladšími i staršími dobrovoľníkmi, vytvorili zohratý tým a tak všetko dopadlo na jednotku. Radosť bola pozerať na mužov v krojoch a svojim spevom ich pri práci povzbudzoval aj spevácky súbor Bzinček senior. Vysoký a krásne ozdobený máj bol osadený a bude nám krášliť našu dedinu po celý mesiac.

* 11.05.2016

Bzinské kuchárky sa zúčastnili súťaže Kulinárske dedičstvo

Dňa 11. mája 2016 sa kulinárky zo Bzín zúčastnili, ako čestný hosť, súťaže Kulinárske dedičstvo, ktorá sa konala  v družobnej obci Wilkowice. Súťaže sa zúčastnili gazdinky z Bystrej, Mesznej a Wilkowíc. Súťažilo sa v piatich kategóriách: polievka, hlavné jedlo, výrobky, koláče a likéry. Pokrmy vybrané v priebehu tejto súťaže sa zúčastnia krajskej súťaži.

My sme si pre našich poľských priateľov pripravili krémovú polievku, pečenú krkovičku a karé, kôprovú omáčku s knedľou, šúľance s makom. Ďalej sme mali pripravenú špenátovú roládu, slané kysnuté koláčiky. Zo sladkých koláčov to bola bábovka a vynikajúce kremrole. Ako likér sme už tradične ponúkali domácu zázvorovicu, ktorá opäť nesklamala.

V rámci súťaže sme mohli ochutnať zaujímavé polievky, ako napríklad zemiakovú polievku s ovčím syrom, ktorú varili gazdinky z Bystrej alebo polievku zo zelenej fazuľky, ktorú varili kuchárky z Wilkowíc. Z hlavných jedál to bolo napríklad dusené bravčové mäso s hubovou omáčkou a rezancami, alebo morka v červenom víne s červenou kapustou a zemiakovými haluškami s žihľavou, či  hus s plnkou a brusnice.

V kategórii produkt súťažila zemiaková baba, želé s bravčovým mäsom, či sendviče na sušienkach.

Kategóriu koláč vyhral - Luxury mrkvový koláč od kuchárok z Mesznej. V kategórii likéry zvíťazil dulový likér.

Všetci účastníci súťaže boli ocenení a hodnotný dar  - dve jedálenské súpravy - sme si z Poľska doniesli aj my.  Súťaž bola spestrená programom, ktorý si  pripravili deti z materskej školy vo Wilkowiciach.

Sme radi, že sme sa mohli zúčastniť tejto súťaže a sme presvedčení, že sme našu obec vzorne reprezentovali. Na záver by sme sa chceli poďakovať našim partnerom za milé pozvanie aj hodnotný dar a tešíme sa na ďalšie spoločné akcie.

* 12.05.2016

Oslavy dňa matiek 2016

Druhá májová nedeľa už tradične patrí všetkým mamám. Na Bzinách sme si tento rok  Deň matiek pripomenuli 12. 05. 2016.

Byť mamou, či už fyzickou alebo duchovnou je najkrajšie povolanie v živote každej ženy. Toto  poslanie je krásne a náročné zároveň. Deň matiek je špeciálny čas povedať našim mamám  ako ich máme radi, čo pre nás znamenajú a vyjadriť im našu vďačnosť za všetko, čo pre nás urobili.

Ako poďakovanie pre naše matky sme si pre ne pripravili krátky kultúrny program. Na úvod sa všetkým mamám prihovoril starosta obce Ján Beňuš. Potom vystúpili  naše deti s pásmom básní a hudby. Svoju premiéru malo vystúpenie súboru Bzinček senior.  Súbor sa prezentoval pásmom ľudových piesní a so svojim programom zožal obrovský potlesk.

Pre všetky mamy a staré mamy bolo pripravené aj drobné pohostenie a malý darček. Aj takto sme sa im chceli poďakovať za ich lásku a obetavosť. Zároveň pre ne vyprosujeme, aby boli vždy naplnené dobrom, radosťou, nádejou.

* Od 25.05.2016

JUMPING na Bzinách

Od 25. Mája sa v Komunitnom centre Bziny začala nová športová aktivita najmä pre naše ženy. Pán starosta oslovil certifikovanú cvičiteľku, ktorá zabezpečila potrebné vybavenie pre cvičenie.

Čo je jumping?

Sú to skupinové cvičenia **na patentovaných PROFI trampolínach** pod vedením certifikovaných inštruktorov za sprievodu motivačnej hudby, pričom sa kombinujú prvky rýchlych a pomalých poskokov, dynamických šprintov, balančných a silových prvkov a tiež strečingu. Toto cvičenie je vhodné **pre všetky vekové kategórie**, začiatočníkov i pokročilých, nezaťažuje kĺby, pomáha efektívne spaľovať tuky a naplní Vás pozitívnou energiou.

Táto nová aktivita sa stretla v Bzinách s veľkým úspechom. Až natoľko, že naša Lenka si prizvala na pomoc nemenej akčnú Ľudku, ktoré nás „trápili“ po celý rok. Sila kolektívu, dobrej hudby a perfektnej nálady , úsilie vydať zo seba čo to dá, pomaličky prináša svoje ovocie. Mnohé z nás sú potešené výsledkami. Niektoré vyhrávajú boj s kilami navyše, iné strácajú centimetre a formujú si postavy, daľšie sa dopracuvávajú ku perfektnej kondícii. Ale čo máme všetky spoločné, aj napriek dychčaniu, únave a následnej svalovici je neuveriteľná energia ktorá nám dáva silu, zlepšuje náladu a vydrží.

Na spestrenie naše inštruktorky urobili aj pár tématických cvičení a iných vylepšení našich skákaní , ktoré sa stretli s veľkým úspechom. Či už to bola montáž dynamických svetielok, svietiace náramky, zaraďovanie obľúbených songov na želanie, ako aj nadupané rock and rollové hodinky, "Thriller JumpParty", a záverečná dvojitá Mikulášska párty v kostýmoch.

Ako vravia naše cvičiteľky - dobíjame si baterky, skáčeme so srdiečkom, dobrá nálada a skvelý pocit z aktívneho pohybu ZARUČENÉ!!!!

* 29.05.2016

Aj farníci zo Bzín sa zúčastnili púte

História úcty k Panne Márii, Pomocnici kresťanov siaha veľmi ďaleko. Už pri svojej byzantskej ikone, ktorú roku 1499 preniesli z Kréty do Ríma, sa sama predstavila vo sne ako „Matka Ustavičnej Pomoci“. Keď pred námornou bitkou pri Lepante v roku 1571 bol kresťanský svet v úzkosti o svoju existenciu, s dôverou sa utiekal pod vedením sv. pápeža Pia V. k Panne Márii, nesklamal sa. Na pamiatku slávneho víťazstva kresťanov nad Turkami v bitke pri Lepante pápež ustanovil sviatok „Ružencovej Panny Márie“. Vzývanie Panny Márie ako „Pomocnice kresťanov“ však zrejme neustanovil priamo pápež, ako sa pôvodne myslelo, ale vojaci, vracajúci sa z bitky, ktorí prechádzali cez Loreto a tam ďakovali Panne Márii, ako Pomocnici kresťanov.

Kult Pomocnice kresťanov pokračoval aj naďalej. Mal vzostupy i pády. Celé kontinenty a národy majú Pannu Máriu, Pomocnicu kresťanov ako nebeskú Patrónku: Austrália od roku 1844, Čína od roku 1924, Argentína od roku 1949, Poľsko od začiatku 19. storočia. Uctievajú si ju aj v našich krajoch.. Verejnou liturgiou sa slávi len v titulárnych kaplnkách a chrámoch zasvätených Panne Márii, Pomocnici kresťanov.

V nedeľu 29. 05. 2016 sa konala odpustová slávnosť Panny Márie Pomocnice kresťanov aj našej susednej obci - v Medzibrodí nad Oravou. Verici z našej farnosti, farníci z Mokrade, Bzín a Kňažej sa tento rok zúčastnili odpustovej slávnosti v hojnom počte. Pannu Máriu sa rozhodli uctiť si pešou púťou. Zraz účastníkov bol na Bzinách pri železničnej stanici. Odtiaľ sa krojovaný sprievod vydal za spevu mariánskych piesní a modlitby svätého ruženca za svojim cieľom - do kostola v Medzibrodí.

Odpustovú slávnosť celebroval ThDr. Jaroslav Barta, PhD., ktorý slúžil v našej farnosti pred šiestimi rokmi a v súčasnosti pôsobí ako špirituál v Kňazskom seminári biskupa Jána Vojtaššáka a ktorý v homílii predniesol pre nás všetkých povzbudzujúce slová.Po skončení odpustovej slávnosti, bolo pri kostole pripravené agapé, kde sa mohli veriaci nielen občerstviť a pohostiť, ale aj vzájomne porozprávať.

* 31.05.2016

Skladanie mája

Máj zvalený – 2016

Mesiac máj uplynul ako voda, a to znamená, že aj Máj, ktorý sa v našej dedine postavil pre všetky dievčatá pocítil koniec svojej majestátnosti. Pri komunitnom centre sa týčil celý mesiac a v utorok 31. mája prišiel deň, keď bol slávnostne zvalený.

Veríme, že sme týmto otvorili bránu letu a ďalším podujatiam, ktoré vyplnia nasledujúce týždne....

Ďakujeme všetkým, ktorí sa zúčastnili na tejto kultúrnej akcii a tešíme sa o rok zas.

* 12.06.2016

Deň detí

Každoročná oslava pre deti so súťažami a programom

* 18.06.2016

V. ročník súťaže Nenáročná hasičina

* 01.10.2016

I.ročník Bzinských zemiakových hodov

XXIV. ročník Memoriálu Jána Beňuša st.

Na Bzinách sa  konal prvý  ročník Zemiakových hodov, ktorý bol spojený s Memoriálom Jána Beňuša st..

Bzinských zemiakových hodov sa zúčastnili 4 súťažné družstvá (Bziny, Hruštín, Košice a Žilina). Každý tím pripravoval svoje tradičné jedlo. Košice pripravovali slivkové gule a zemiakové šúlance. Žilina varila zemiakovú polievku, Hruštín pripravoval kuľajdu, Bziny  kotlíkový guláš. Podmienky na prípravu jedla boli sťažené, pretože sa varilo vo vonkajšom prostredí. Ale nakoniec to všetci veľmi šikovne zvládli a jedlá boli veľmi chutné. Pokrmy hodnotila komisia, ktorú tvorili  traja členovia: zástupca Wilkovíc, predsedníčka občianskeho združenia Chuť ŽIŤ Mgr. Mariana Beňušová, a gurmán z Hotela Autis, Vysoké Tatry František Turek, ako profesionálny cheefmajster.

Na Zemiakové hody boli prizvaní aj viacerí remeselníci, ktorí prezentovali svoje výrobky. Pre deti tu boli pripravené rôzne atrakcie a deti si ich v plnej paráde užili. O hudobnú zábavu sa postaral DJ Aifel.

Počas celého popoludnia sa striedali rôzne hudobné skupiny a žánre. V programe vystúpili  folklórny súbor zo Žaškova, s modernou hudbou Ivana Záňová a deti zo Bzín, ktoré sa pripravovali v komunitnom centre obce Bziny pod vedením riaditeľky Daniely Giertliovej - Bachyncovej.

Počas celého podujatia sa konal  futbalový turnaj pánov. Súťažili tri družstvá: Medzibrodie, Bziny a Wilkovice. Bziny ukázali, že futbal vedia hrať srdcom a získali prvé miesto.

V príprave zemiakových jedál sa Bzinám podarilo obsadiť štvrté miesto. Na prvom mieste skončilo družstvo zo Žiliny. Druhé miesto obhájili Košice a na treťom mieste skončilo družstvo z Hruštína.

Vo večerných hodinách prebiehala oldies party. O skvelú zábavu do skorých ranných hodín sa postaral DJ Aifel.

Na záver podujatia sa starosta obce Bziny zo srdca poďakoval všetkým organizátorom a spoluorganizátorom. Jeho veľké ďakujem patrilo predovšetkým pracovníkom obecného úradu a komunitného centra pod vedením p. Giertliovej -Bachyncovej. Za pomoc pri príprave celej akcie, občanom obce Bziny a ostatným účastníkom a súťažiacim za účasť na danej akcii. Zároveň vyjadril presvedčenie, že sa túto akciu podarí zorganizovať aj na budúci rok.

* od 17. do 22. 10. 2016

Maľovanie kostola

V týždni od 17. do 22. 10. 2016 prebiehalo maľovanie kostola Nepoškvrneného počatia Panny Márie v Bzinách. Pri tejto príležitosti bola vykonaná aj oprava elektroinštalácie a výmena starých svietidiel. Nasledovali rôzne vysprávky a nakoniec maľovanie, pri ktorom bol celý kostol po 17-tich rokoch zvnútra nanovo vymaľovaný.

Maľovanie zabezpečoval a na všetko dohliadal, staral sa, vybavoval p. Jozef Podstrelený. Za týždeň bolo vykonané veľké množstvo práce a bolo vidieť, že je to jeho srdcová záležitosť.

Chceme mu aj takýmto spôsobom poďakovať v mene všetkých, nech mu to predovšetkým sám Pán Boh odplatí. Naše poďakovanie patrí aj všetkým ostatným, ktorí akýmkoľvek spôsobom pomáhali pri maľovaní a následnom upratovaní kostola, či pri príprave občerstvenia pre robotníkov.

* 20.10.2016

Výlet do Noweho Targu

OZ Chuť žiť v spolupráci s OCÚ Bziny zorganizovali celodenný výlet pre občanov

* 06.11.2016

Posedenie s dôchodcami

Starší vek má farbu jesene. Tak, ako sa zrodíme je spojené s jarou, nádherná jeseň je spojená s dozretím človeka. Práve v mesiaci október  si uctievame jeseň života. Nie je to náhodou - toľko bohatstva, farieb vôní ....a úroda. To, čo sme zasiali, nechali rásť, teraz dozrieva ku prospechu všetkých.  Deti, mlaď i ľudia v produktívnom veku môžu čerpať, inšpirovať sa a ľúbiť našich seniorov. Ale je to čas aj na čiastočné vracanie toho, čo sme dostali, a čo ešte dostaneme.

Preto  aj my, tu na Bzinách, sme si dňa 6.11.2016 pripomenuli  našich starších spoluobčanov. Malým občerstvením, milým programom a drobným darčekom, sme im chceli vyjadriť poďakovanie  za všetko, čo čo pre nás urobili.

Privítaním starostom obce bol zahájený program. Seniorom zahrali, zaspievali a zabásnili deti z komunitného centra, spevom a hudbou takisto potešil náš Bzinček senior,. Humorná scénka aj pár vtipov, vyčarili úsmevy na tvárach.

Po programe sa naši dôchodcovia porozprávali, pospomínali.

Veríme, že sa prítomným pripravený spoločenský program páčil a aspoň na chvíľočku im spestril život.

Veľké poďakovanie patrí všetkým,  ktorí sa na tejto akcii podieľali.

* 25.11.2016

II.ročník Katarínskeho večerného behu na Bziny

Zišlo sa nás viac ako minulý rok a určite menej ako budúci rok

05.12.2016

Návšteva Svätého Mikuláša na Bzinách

Adventný čas je obdobím, kedy sa každý z nás na chvíľu zastaví, otvorí svoje srdce a poteší nielen svojich blízkych a priateľov, ale aj neznámych pocestných. Preto  aj Obecný úrad v Bzinách každoročne pripravuje  pre najmenších návštevu Svätého  Mikuláša a jeho družiny.

Inak tomu nebolo ani tento rok. A Mikuláš neprišiel veru sám. Prišli s ním aj anjel a čert. Čerta sa ale nebolo vôbec treba báť, lebo „čertov sa boja iba zlé deti“. Anjeli rozdávali deťom balíčky, a tie za to hovorili Mikulášovi pesničky a básničky.

* 26.12.2016

**VIANOČNÝ KONCERT skupiny SKALKA**

v kostole Nepoškvrneného Počatia Panny Márie **v BZINÁCH**

Schválené projekty obce:

* VLÁDA SR – Schválená dotácia na kalamitu z r. 2014
* ÚPSVaR Dolný Kubín – Šanca na zamestnanie na 9 mesiacov do júla 2017 – 2 pracovné miesta
* ÚPSVaR Dolný Kubín – Šanca na zamestnanie na 9 mesiacov do júla 2017 – 1 pracovné miesto
* ÚPSVaR Dolný Kubín – Šanca na zamestnanie na 9 mesiacov do augusta 2017 – 1 pracovné miesto
* ÚPSVaR Dolný Kubín – Dobrovoľnícka činnosť na 6 mesiacov do marca 2017 – 1 pracovné miesto
* IA MPSVaR – Terénny sociálny pracovník obce Bziny – obdobie na 3 roky
* IA MPSVaR - Terénny sociálny pracovník OZ Chuť žiť – obdobie na 3 roky
* IA MPSVaR – Komunitné centrum - obdobie na 3 roky
* IA MPSVaR – Opatrovateľská služba obec Bziny– obdobie na 3 roky
* IA MPSVaR – Opatrovateľská služba OZ Chuť žiť– obdobie na 3 roky
* ORANGE VŠ zdravotníctva a SP – Nenechajme deti plakať doma samé
* VÚC – Rodina a priatelia sú viac ako droga
* VÚC – Spoločne za dobrú vec
* TATRABANKA – Finančná gramotnosť
* VÚC – Najlepším liekom na detské trápenie je priateľ
* NADÁCIA ORANGE – Darujme deťom radosť
* VŠ Z a SP TROPICTEAM – Zbierka dobrých študentov

Podané projekty obce

* VÚC Žilina– Učme sa využívať voľný čas efektívne
* VÚC Žilina – Deti spoznávajú okolie Oravy
* BRUSEL – Význam EÚ v konzumnej dobe
* BRUSEL – Hodnote EÚ pre občana
* NADÁCIA TATRA BANKY – Neformálne vzdelávanie
* VÚC Žilina – Obec Bziny – tvorba afilitačných máp
* VÚC Žilina – Prosociálna rodina v probléme sekularity OZ Chuť žiť
* NADÁCIA ORANGE – Revitalizácia turistických chodníkov v chotári Bziny
* MOSR – Vzdelávanie k hodnotám slovenskej kultúry
* ÚPSVaR – Praxou k zamestnaniu
* MZSR – Protidrogová sekundárna prevencia
* Terénna sociálna práca
* Tvorba a získanie akreditácie na tribúnu na výkon nízkoprahových komunitných aktivít
* MINISTER FINANCIÍ – Úprava miestneho cintorína
* MFSR – Edukačné aktivity a programy na nízkoprahové využívanie voľného času detí a mládeže
* MŠSR – Realizovanie výletu pre deti zo Bzín za slovenskou osobnosťou
* MŠSR – Poznaj osobnosti slovenskej kultúry, mládežnícka edukatívna konferencia
* ENVIROMENTÁLNY FOND – Sanácia miesta s nezákonne umiestneným odpadom
* BRUSEL – podané 4 projekty v rámci výzvy Európa pre občanov
* VÚB – Spojme komunity
* ENVIROMENTÁLNY FOND – Projekt protipovodňovej ochrany
* ENVIROMENTÁLNY FOND – Vybavenie zberného dvora KO v obci Bziny
* Miestne komunikácie – Lokalita Hrady projekt pre stavebné povolenie
* SAŽP – Revitalizácia cintorína v obci Bziny
* Projekt na obnovu lavice
* TESCO - Projekt Multifunkčné ihrisko
* Projekt Dom smútku
* IBV DIELNICE Dažďová kanalizácia projekt pre stavebné povolenie
* IBV DIELNICE Miestne komunikácie projekt pre stavebné povolenie
* Protipovodňová úprava Bzinského potoka – príprava pre projektovú dokumentáciu
* MOSR – Výchova k vlastenectvu
* MVSR – Detské mobilné dopravné ihrisko
* MVSR – Detské dopravné ihrisko
* MFSR – Podpora preventívnych činností zameraných na nízkoprahovosť
* E-ŠKOLY GRANTY – Moderné prevencie prostredníctvom IKT
* VÚB – Komunitné granty I., II., III.